Hrvatski sabor
20130419

Uvaženi gospodine potpredsjedniče Hrvatskog sabora, uvaženi gospodine ministre sa svojim suradnicima. Danas je pred nama Prijedlog zakona o izmjenama i dopunama Zakona o veterinarsko-medicinskim proizvodima s konačnim prijedlogom zakona. Sabornica nije baš jako puna, ali vjerujte ovaj prijedlog je usklađivanje. Do kraja smo se uskladili sa EU. Željela bih uvodno reći zbog čega je on važan i koliko on utječe na naše živote, odnosno na živote i zdravlje životinja, ali i prvenstveno čovjeka. Prema Zakonu o veterinarsko-medicinskim proizvodima, veterinarsko-medicinski proizvod ili skraćenicom VMP svaka je tvar ili mješavina tvari koja ima svojstvo liječenja ili sprječavanja bolesti životinja ili svaka tvar ili mješavina tvari koje se mogu primijeniti na životinjama u svrhu obnavljanja, ispravljanja ili prilagodbe fizioloških funkcija farmakološkim, imunološkim ili metaboličkim djelovanjem ili postavljanjem medicinske dijagnoze te sredstva za redukciju mikroorganizama za primjenu u veterinarskoj medicini. Ovaj zakon odnosi se i na industrijski proizvedene premikse za izradu ljekovite hrane za životinje, ali i na aktivne tvari koje se koriste za proizvodnju te tvari koje imaju anabolička, antiinfektivna, antiparazitarna, protuupalna, hormonalna ili psihotropna svojstva.